Къанокъуэ Арсен ди спортсменхэм йохъуэхъу
Урысейм и командэ къыхэхам хэту дзюдомкIэ Рио-де-Жанейрэ щекIуэкIа дунейпсо чемпионатым зыкъыщызыгъэлъэгъуа ди спортсменхэу Джэданэ Алимрэ Къуэдзокъуэ Муратрэ къахьащ етIуанэ увыпIэр. Апхуэдэ ехъулIэныгъэмкIэ Къэбэрдей-Балъкъэрым и спортсменхэм ехъуэхъуащ республикэм и Iэтащхьэ Къанокъуэ Арсен. Твиттерым щиIэ напэкIуэцIым абы иритхащ: «Джэданэ Алимрэ Къуэдзокъуэ Муратрэ Рио-де-Жанейрэ кърашри дунейпсо чемпионатым и «дыжьыныр» къытхуашащ. Сыт щыгъуи хуэдэу, ди бэнакIуэхэм дэгъуэу зыкъагъэлъэгъуащ».
Абы къыдэкIуэу Къэбэрдей-Балъкъэрым и спортсменхэм я ехъулIэныгъэмкIэ республикэм и Iэтащхьэм къехъуэхъуащ Урысейм дзюдомкIэ и федерацэм и президент Анисимов Василий, япэ вице-президент Роттенберг Аркадий сымэ. Федерацэм и унафэщIхэм Къанокъуэ Арсен фIыщIэ къыхуащIащ а спорт лIэужьыгъуэм щIыналъэм зыщегъэужьыным куэд зэрыхищIыхьам папщIэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
